Predbežné stanovisko k návrhu aktu Európskej únie

I. PREDBEŽNÉ STANOVISKO 


1. Názov
Návrh NARIADENIE EURÓPSKEHO PARLAMENTU A RADY, ktorým sa zriaďuje  Dočasný dekarbonizačný fond

2. Číslo a dátum zverejnenia dokumentu EK
COM(2025) 990 v konečnom znení, zverejnený 17. decembra 2025

3. Gestor
Ministerstvo životného prostredia Slovenskej republiky

4. Spolugestori
Ministerstvo financií Slovenskej republiky

5. Stupeň dôležitosti návrhu 
Stredný

6. Stručné zhrnutie obsahu a cieľa návrhu 
V Európskej zelenej dohode sa stanovuje cieľ dosiahnutia klimatickej neutrality Európskej únie do roku 2050. V roku 2025 Komisia navrhla cieľ znížiť do roku 2040 čisté emisie skleníkových plynov o 90 % v porovnaní s úrovňami z roku 1990.  V tomto navrhovanom cieli sa v plnej miere zohľadňuje súčasné hospodárske, bezpečnostné a geopolitické prostredie v súlade s Kompasom konkurencieschopnosti EÚ1 a Dohodou o čistom priemysle4. Cieľom je zabezpečiť nevyhnutnú predvídateľnosť a stabilitu pre investície do prechodu EÚ na čistú energiu a na podporovanie konkurencieschopnosti priemyslu.  
Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES (ďalej len „smernica o EU ETS“), je naďalej hlavným nástrojom na znižovanie emisií skleníkových plynov prostredníctvom stanovovania cien uhlíka a postupného znižovania emisného stropu pre celú Úniu. Nariadenie (EÚ) 2023/956, ktorým sa zriaďuje mechanizmus uhlíkovej kompenzácie na hraniciach (ďalej len „mechanizmus CBAM“), dopĺňa tento rámec riešením rizika úniku uhlíka súvisiaceho s dovozom určitého tovaru s vysokými emisiami uhlíka do Únie.
S postupným rušením bezodplatného prideľovania kvót v rámci systému EU ETS v rokoch 2026 až 2034 môžu v určitých prípadoch a v prípade určitého tovaru pretrvávať riziká úniku uhlíka. V dôsledku tohto zostávajúceho rizika úniku uhlíka by sa mohla znížiť environmentálna účinnosť politiky Únie v oblasti klímy, ak by zníženie emisií v Únii viedlo k väčšiemu zvýšeniu emisií mimo Únie.
Týmto legislatívnym návrhom sa zriaďuje fond Únie na poskytovanie cielenej finančnej podpory energeticky náročným priemyselným odvetviam vystaveným zvýšenému zostávajúcemu riziku úniku uhlíka. Fond podporuje prechod priemyslu Únie na klimaticky neutrálne výrobné procesy, čím sa zníži jeho vystavenie úniku uhlíka a pomôže sa zachovávať environmentálna integrita systému EU ETS zabezpečovaním, aby stanovovanie cien uhlíka účinne prispievalo ku skutočnému zníženiu emisií. Podpora poskytovaná z fondu bude podmienená investíciami do dekarbonizácie.
Fond tak prispieva k cieľom článku 191 ZFEÚ, najmä k predchádzaniu environmentálnym škodám a podpore opatrení na úrovni Únie na riešenie cezhraničných environmentálnych problémov, ako je zmena klímy.
Návrhom sa dopĺňajú rámce nástrojov EU ETS a CBAM. Nemenia sa ním, ale dopĺňajú mechanizmy zavedené týmito nástrojmi tým, že sa poskytuje prechodné cielené finančné opatrenie na riešenie určitých rizík, kým sa nenájde dlhodobé riešenie, ktoré bude identifikované v návrhu na revíziu systému EU ETS v roku 2026. Návrh je obmedzený z hľadiska rozsahu pôsobnosti a času, aby sa zabránilo prekrývaniu s návrhom na revíziu systému EU ETS plánovaným na rok 2026 a aby sa zabezpečila rozpočtová disciplína.
Je takisto v súlade s cieľmi iných fondov Únie, ako sú Inovačný fond a Sociálno-klimatický fond, ktoré podporujú dekarbonizáciu výroby v Únii.

7. Predbežná pozícia Slovenskej republiky
Slovenská republika (SR) oceňuje iniciatívu Komisie  hľadať nástroje na zmiernenie rizika úniku uhlíka v kritickom období postupného rušenia bezodplatného prideľovania kvót v rámci systému EU ETS. 
SR si uvedomuje, že transformácia priemyslu si vyžaduje masívne investície, no zdôrazňuje, že podpora musí byť predvídateľná a fiškálne neutrálna pre členské štáty. V súvislosti s predloženým návrhom SR konštatuje, že hoci Komisia v sprievodnom dokumente odhaduje, že v dôsledku uplatnenia faktora CBAM v rokoch 2026 – 2027 dôjde k zníženiu bezodplatne pridelených kvót o približne 15 miliónov ton v hodnote 1,4 miliardy EUR, navrhovaný rozpočet fondu vo výške 632 miliónov EUR (308 mil. v roku 2026 a 324 mil. v roku 2027) nepokrýva ani polovicu reálnej potreby priemyslu. SR vyjadruje vážne znepokojenie nad tým, že zvolená prahová hodnota indikátora úniku uhlíka na úrovni 30 % pokrýva len 142 z 570 analyzovaných kódov KN čo v praxi znamená, že podpora sa ujde len pre 14 % všetkých fázovito rušených kvót.

8. Súlad so zásadou subsidiarity
Na riešenie uvedených rizík jednotným spôsobom vo všetkých členských štátoch sú potrebné opatrenia na úrovni Únie. Opatrenia na vnútroštátnej úrovni by mohli viesť k nekoordinovanej podpore v celej Únii, čo by viedlo k narušeniu vnútorného trhu a oslabeniu celkovej účinnosti systému EU ETS.






II. DOPLNENÉ PREDBEŽNÉ STANOVISKO SLOVENSKEJ REPUBLIKY 

9. Hodnotenie obsahu a cieľov návrhu z pohľadu priorít a záujmov Slovenskej republiky
V predloženej podobe však návrh podľa názoru SR dostatočne nerešpektuje vnútroštátne rozpočtové kompetencie, nezohľadňuje administratívne náklady členských štátov spojené s implementáciou mechanizmu CBAM a nezaisťuje spravodlivú návratnosť vyzbieraných zdrojov pre národný priemysel, a preto má SR k návrhu tieto výhrady a pripomienky:
Ciele návrhu
SR v princípe podporuje ochranu konkurencieschopnosti európskeho priemyslu, avšak súčasný návrh vníma ako administratívne neprimeraný a fiškálne rizikový. SR nesúhlasí s mechanizmom, ktorý oslabuje národné rozpočty bez garantovanej a priamej spätnej väzby pre domáce priemyselné zaradenia.
Rozpočtové dopady 
SR zásadne rozporuje navrhovaný spôsob financovania fondu prostredníctvom 25 % odvodu z národných príjmov z predaja certifikátov CBAM, voči čomu vznáša nasledovné výhrady. V prvom rade SR poukazuje na pretrvávajúcu legislatívnu neistotu v oblasti ochrany príjmov, keďže v súčasnosti nie je na úrovni EÚ ani na vnútroštátnej úrovni definitívne uzatvorený legislatívny proces ich prerozdelenia. Kým nie je jasne stanovený pomer medzi národným podielom a príspevkom do rozpočtu EÚ ako vlastného zdroja, SR vychádza z legitímneho predpokladu, že tieto výnosy majú byť plnohodnotným príjmom rozpočtu verejnej správy. Akýkoľvek dodatočný odvod nad rámec budúcich dohôd o vlastných zdrojoch preto vnímame negatívne.
Z hľadiska kvantifikácie fiškálneho výpadku predbežné analýzy potvrdzujú, že tento mechanizmus by spôsobil signifikantný a kumulatívny pokles príjmov štátneho rozpočtu SR. Navrhovaný odvod by predstavoval zásadný a neúmerný výpadok v rozpočtovom plánovaní, pričom najväčšiu záťaž by verejné financie pocítili práve v prvých rokoch fungovania fondu, kedy sú nároky na národnú dekarbonizačnú podporu najvyššie.
V neposlednom rade SR upozorňuje na problematiku viazanosti zdrojov. Presmerovanie štvrtiny príjmov zo CBAM do dekarbonizačného fondu by mohlo oslabiť schopnosť štátu financovať samotnú administratívnu implementáciu mechanizmu CBAM na národnej úrovni. 
Keďže rokovania o CBAM ako o „novom vlastnom zdroji“ EÚ nie sú uzavreté, považuje SR za v súčasnosti neakceptovateľné vopred viazať národné príjmy na účely fondu. SR varuje pred vytváraním precedensu, kde by sa národné príjmy presúvali do rozpočtu EÚ bez jednomyseľného súhlasu a mimo štandardný systém vlastných zdrojov. 
Princíp spravodlivej návratnosti a geografická rovnováha
SR striktne presadzuje požiadavku na uplatnenie princípu spravodlivej návratnosti (fair return). SR žiada o právnu garanciu, že finančné prostriedky generované na území SR budú primárne využité na dekarbonizáciu slovenského priemyslu. Odmieta systém, v ktorom by slovenské príspevky dotovali modernizáciu priemyslu v iných členských štátoch, čím by dochádzalo k nežiaducemu fiškálnemu odlivu. Súčasne požaduje zakotvenie mechanizmu, podľa ktorého sa akákoľvek časť národného príspevku, ktorá nebude absorbovaná subjektmi v SR, vráti v plnej výške do slovenského štátneho rozpočtu bez možnosti jej ďalšej redistribúcie.
SR oceňuje, že Komisia v pracovnom dokumente uznala špecifické národné okolnosti a navrhla mechanizmus „opt-in“ pre tovary s nízkym pomerom hodnoty k hmotnosti pod 150 EUR/tonu, kam patria napríklad cementový slinok, kaolínové íly či určité druhy hnojív. SR však požaduje, aby mechanizmus „opt-in“ pre tieto tovary nebol podmienený náročným preukazovaním zo strany štátu, ale aby zohľadňoval vnútrozemskú polohu a špecifiká stredoeurópskeho trhu automaticky.
Administratívna náročnosť a model riadenia
SR vníma navrhovaný model riadenia ako byrokraticky duplicitný. Návrh prenáša na národné príslušné orgány (NCA) komplexnú administratívnu záťaž spojenú s výpočtami a verifikáciou žiadostí, zatiaľ čo rozhodovacia právomoc zostáva centralizovaná v EK. SR považuje za efektívnejšie, aby posudzovanie vykonávala Komisia centrálne s využitím existujúcich dát z ETS a CBAM.
Zložitosť procesu navyše znevýhodňuje malé a stredné podniky (MSP) a subjekty z menších trhov, ktoré nedisponujú personálnymi ani poradenskými kapacitami veľkých priemyselných konglomerátov. Vznik TDF ako ďalšieho paralelného fondu k existujúcim nástrojom (Inovačný a Modernizačný fond) len zvyšuje neprehľadnosť systému a administratívnu záťaž pre podnikateľské prostredie. SR spochybňuje potrebu vytvárania nového, krátkodobého nástroja so zložitou implementačnou štruktúrou (7 delegovaných aktov). 
Efektivita podpory
SR žiada objasnenie 5-ročnej lehoty návratnosti investícií v rámci podmienok podpory, keďže v systéme EU ETS je štandardom 3-ročná lehota.
Na základe spätnej väzby priemyselných zväzov, ktoré v rámci konzultácií s Komisiou prioritne žiadali odklad rušenia bezodplatného prideľovania kvót namiesto zložitého dotačného mechanizmu, SR navrhuje prehodnotiť efektivitu celého fondu. Za racionálnejšiu a administratívne jednoduchšiu alternatívu považuje dočasné zachovanie bezodplatného prideľovania kvót pre sektory CBAM, čo by pri identickom environmentálnom cieli nespôsobovalo rozpočtovú neistotu a nedeformovalo vnútorný trh.
Tento postoj je umocnený strategickým postavením SR, ktorá je 8. najväčším dovozcom tovarov CBAM v EÚ. Vzhľadom na tento významný objem dovozu je ochrana finančných záujmov SR a striktná minimalizácia byrokracie absolútnou prioritou. Akákoľvek neefektivita v nastavení fondu by mala na slovenské hospodárstvo disproporčne vyšší negatívny dopad v porovnaní s inými členskými štátmi.
SR preto v predloženej podobe nemôže s návrhom súhlasiť. V rámci ďalších vyjednávaní sa SR zameria na dosiahnutie takých úprav, ktoré eliminujú hroziace negatívne dopady na štátny rozpočet a zabezpečia, aby slovenské zdroje – generované slovenským priemyslom a dovozcami – slúžili primárne na dekarbonizáciu domáceho priemyslu a podporu konkurencieschopnosti SR na globálnom trhu.
SR bude vo vyjednávaniach presadzovať nasledovné priority: 
SR nepodporí jednostranné určenie odvodu z CBAM v tomto návrhu nariadenia, kým nebude definitívne uzavretá politická dohoda o nových vlastných zdrojoch EÚ. Príjmy musia byť do tej doby v plnej kompetencii národného rozpočtu.
SR bude presadzovať uplatnenie princípu spravodlivej návratnosti (fair return), kde finančné prostriedky generované na území SR musia byť prioritne a v plnej miere reinvestované do dekarbonizácie zariadení v SR. 
SR odmieta systém, kde by zdroje generované slovenským priemyslom a dovozcami financovali dekarbonizáciu v iných členských štátoch.
SR zdôrazňuje, že vytvorenie TDF nesmie – nadväzujúc na predchádzajúci príklad zriadenia Sociálno-klimatického fondu (SKF) – slúžiť ako ďalší precedens pre automatické odvádzanie národných príjmov do rozpočtu EÚ bez jednomyseľného súhlasu členských štátov a mimo systému vlastných zdrojov.
SR požaduje vytvorenie záväzného mechanizmu na vrátenie nevyčerpaných národných príspevkov späť do štátneho rozpočtu SR v prípade, ak v danom roku nebudú absorbované oprávnenými domácimi subjektmi.
SR považuje za nevyhnutné, aby výpočet podpory a komplexné administratívne posudzovanie žiadostí vykonávala centrálne Európska komisia s cieľom predísť administratívnej paralýze národných orgánov (NCA).
SR bude presadzovať, aby podmienky fondu (najmä 5-ročná lehota návratnosti) boli zosúladené s existujúcimi pravidlami EU ETS (3-ročná lehota), čím sa zabezpečí regulačná konzistentnosť.
SR nepodporí návrh, ktorý by v dôsledku byrokratickej náročnosti znevýhodnil slovenských prevádzkovateľov, vzhľadom na našu kritickú váhu v dovoze CBAM tovarov.
Pokiaľ návrh nebude v ďalšom rokovaní primerane upravený v rozpočtových otázkach, v otázke spravodlivej návratnosti a zníženia administratívnej záťaže, SR nebude môcť jeho prijatie podporiť.

10. Druh rozhodovacieho procesu v Európskej únii 
Riadny legislatívny postup

11. Časový priebeh rozhodovacieho procesu v Európskej únii
V horizonte niekoľkých mesiacov

12. Hodnotenie vplyvu a dosahu návrhu na Slovenskú republiku 
Návrh sa týka zriadenia Dočasného dekarbonizačného fondu (TDF), ktorý má slúžiť ako prechodný finančný nástroj na ochranu priemyselných odvetví EÚ pred únikom uhlíka v období rokov 2026 – 2027. Fond sa uplatní len v rokoch 2028  - 2029, pričom jeho hodnotenie bude slúžiť pri príprave dlhodobých riešení v rámci budúcej reformy EU ETS.
Cieľom iniciatívy je poskytnúť cielene dekarbonizačnú podporu v čase postupného rušenia bezodplatných kvót v systéme EU ETS, pričom financovanie fondu je navrhnuté prostredníctvom 25 % podielu z národných príjmov členských štátov z predaja certifikátov CBAM. Podpora je prísne podmienená energetickými auditmi, právnymi záväzkami investícií a preukázaným pokrokom v znižovaní emisií. Členské štáty majú povinnosť fond financovať, riadiť žiadosti a zabezpečiť kontrolu finančných tokov.
V porovnaní so súčasným stavom sa očakáva výrazný nárast administratívnej záťaže pre vnútroštátne orgány. Návrh predpokladá, že národné príslušné orgány (NCA) budú zodpovedné za komplexné procesy monitorovania, prijímania žiadostí, vykonávania výpočtov podpory a následnej verifikácie investičných podmienok, čo zvyšuje zložitosť právneho a inštitucionálneho rámca na národnej úrovni.
Sprievodný dokument Komisie (SWD)[footnoteRef:1] priložený k návrhu bol spracovaný primárne na úrovni Európskej únie, pričom však z pohľadu Slovenskej republiky identifikujeme priame a negatívne rozpočtové vplyvy. Keďže proces prerozdelenia príjmov z mechanizmu CBAM (mechanizmus kompenzácie uhlíka na hraniciach) nie je legislatívne ukončený, navrhovaný 25 % odvod, ktorý členské štáty získajú z predaja certifikátov CBAM za roky 2026 a 2027 predstavuje neočakávaný výpadok v príjmoch rozpočtu verejnej správy. Tieto príjmy sa stanú vonkajšími pripísanými príjmami rozpočtu EÚ a členské štáty sú povinné ich odviesť Komisii v stanovených termínoch. Pôjde tak o dodatočné zdroje rozpočtu EÚ viazané na konkrétny účel a mechanizmus by spôsobil signifikantný kumulatívny pokles príjmov v rozpočte verejnej správy. Keďže ide o nový typ záväzku voči rozpočtu EÚ, ktorý má priamy negatívny dopad na príjmovú stranu rozpočtu SR t. j. z príjmov zo CBAM, ktoré by inak boli plnohodnotným príjmom do rozpočtu verejnej správy, pričom bude potrebné odviesť štvrtinu do dekarbonizačného fondu a to aj v prípade, že CBAM nebude zavedený ako vlastný zdroj rozpočtu EÚ. Navrhovaný nový vlastný zdroj rozpočtu EÚ založený na CBAM je naďalej predmetom vyjednávania a ak by v závere nedošlo k jeho prijatiu do systému vlastných zdrojov rozpočtu EÚ, celý príjem zo CBAM by plynul do rozpočtu verejnej správy.  [1:  Sprievodný dokument Európskej komisie (SWD) https://www.slov-lex.sk/pravo-eu/navrhy-aktov-eu/47d56582-3463-4e56-be6d-c647dec87299 ] 

Praktický dopad návrhu na SR bude závisieť najmä od schopnosti domáceho priemyslu absorbovať zdroje z fondu v konkurencii s inými členskými štátmi a od nastavenia kritérií spravodlivej návratnosti. Vzhľadom na charakter návrhu (povinný odvod národných príjmov a odklad platieb do roku 2029) sa predpokladá negatívny vplyv na likviditu a rozpočtové plánovanie SR, pričom administratívne náklady na správu fondu môžu prevýšiť jeho pridanú hodnotu pre menšie priemyselné zariadenia a MSP na slovenskom trhu.
13. Vplyvy na vybrané oblasti

	Vybrané vplyvy  materiálu

	Vplyvy na rozpočet verejnej správy
	☐	Pozitívne
	☐	Žiadne
	☒	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☐	Áno
	☐	Nie
	☒	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐	Áno
	☐	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☒	Nie

	Vplyvy na limit verejných výdavkov
	☐	Pozitívne
	☒	Žiadne
	☐	Negatívne

	Vplyvy na podnikateľské prostredie
	☒	Pozitívne
	☐	Žiadne
	☒	Negatívne

	    z toho vplyvy na MSP

	☒	Pozitívne
	☐	Žiadne
	☒	Negatívne

	    Mechanizmus znižovania byrokracie    
    a nákladov sa uplatňuje:
	☐	Áno
	
	
	☒	Nie

	Sociálne vplyvy
	☐	Pozitívne
	☒	Žiadne
	☒	Negatívne

	Vplyvy na životné prostredie
	☒	Pozitívne
	☐	Žiadne
	☐	Negatívne

	
Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☒	Nie

	Vplyvy na informatizáciu spoločnosti
	☐	Pozitívne
	☒	Žiadne
	☐	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☐	Pozitívne
	☒	Žiadne
	☐	Negatívne

	    vplyvy na procesy služieb vo verejnej správe
	☐	Pozitívne
	☒	Žiadne
	☐	Negatívne


	Vplyvy na manželstvo, rodičovstvo a rodinu
	☐	Pozitívne
	☒	Žiadne
	☐	Negatívne



	Stanovisko Komisie na posudzovanie vybraných vplyvov z PPK č. 110/2026
(v prípade, ak sa uskutočnilo v zmysle bodu 8.1 Jednotnej metodiky)
	☐  Súhlasné 
	☒  Súhlasné s návrhom na dopracovanie
	☐  Nesúhlasné



Uveďte pripomienky zo stanoviska Komisie z časti II. spolu s Vaším vyhodnotením:

Komisia uplatňuje k materiálu nasledovné pripomienky a odporúčania:

K Predbežnému stanovisku
Predbežné stanovisko je potrebné vypracovať v súlade so vzorom predbežného stanoviska určeného Pravidlami tvorby stanovísk Slovenskej republiky k návrhom aktov Európskej únie schválenými uznesením vlády SR č. 211 z 13. 5. 2026 a účinnými od 15. 5. 2026.
Odôvodnenie: Forma predbežného stanoviska nezodpovedá vyššie uvedenému vzoru.

Stanovisko MŽP SR:
Pripomienka bola akceptovaná a predbežné stanovisko sa vypracovalo do vyššie uvedeného vzoru. 

K vplyvom na rozpočet verejnej správy
Komisia odporúča v texte analýzy vplyvov na rozpočet verejnej správy v krátkosti opísať, či je odôvodnené očakávať, že príjmy SR z CBAM budú iba vo výške CBAM zaplateného na našom území, keďže s týmto predpokladom nateraz implicitne ráta prepočet. Napr. príjmy štátneho rozpočtu z EU ETS (plus časť emisií určená pre Modernizačný fond) nezodpovedajú objemu kvót využitých zariadeniami na území Slovenska (podľa 2003/87/EC).
 
Komisia odporúča v texte analýzy vplyvov deklarovať, že nateraz rozpočet verejnej správy neráta s príjmami plynúcimi z CBAM. Prípadný pokles príjmov z CBAM by teda nemal vplyv na rast deficitu oproti scenáru v rozpočte verejnej správy. Negatívny vplyv by existoval v porovnaní s NPC scenárom (ktorý však rozpočet verejnej správy plne nekopíruje).

Stanovisko MŽP SR:
Pripomienka bola zapracovaná do analýzy vplyvov na rozpočet verejnej správy v bodoch 2.1.1. a 2.2.4.



